Ńdɔ Yosafat a ngádzó ai ǹkúkúmá yā Ísraɛ̂l nâ: “Tádígi sílī ébūg Ńtondôbə.” 6Ńdɔ ǹkúkúmá yā Ísraɛ̂l a ngátógan bəprofɛ́d, á tâŋ bod miǹtɛd mínyi, nyé ai bɔ́ nâ: “Yə mayəan kə́ lúman ai Ramoth yǎ Galaad, ngə́ naa mə́ bɔ təge kə ?” Bɔ́ ai nyé nâ: “Bɛdə́g; amú Ńtondôbə a yi nyé və̄ á mɔ́ mə́ ńkúkúmá.” 7Hədá, ńdɔ Yosafat a ngádzó nâ: “Ngǎ profɛ́d Ǹtondôbə m̀fə́ á nə há naa bǐ nə dzǎm síli ?” 8Ńdɔ ǹkúkúmá yǎ Ísraɛ̂l a ngáyalan Yosafat nâ: “Mod m̀fə́ á nə á bī nə́ dzǎm sílī Ńtondôbə, Mikéas mɔ́n Yimla; hədá masíŋ nyē amú á nə̄ eki təge ma kúlī ḿbəŋ və ábé.”[1] Yosafat nyé nâ: “Ǹkúkúmá á bə̄ kɔ́bɔ̄ nālá” 9Ńdɔ ǹkúkúmá yǎ Ísraɛ̂l a ngálóe mod bisíé m̀bɔ̄g hālá, nyé nâ: “Vólógo kə́ lóē Mikéas, mɔ́n Yimla.” 10Ńdɔ ǹkúkúmá yā Ísraɛ̂l bân Yosafat, ǹkúkúmá yā Yúda, bə́ ngábə́ tɔá á bitɔá bí kúm byábá, bə́ bə̄gə́ bidud byábán, á éndəndam ńsəŋ, ányīī yā ḿbɛ̄ óngóla yǎ Samaría; bəprofɛ́d bə́sə̄ bə́ ngábə́ bə́ kúlugu mam ósū wábán. 11Ńdɔ Sidkiyahu, mɔ́n Kenaana, a ngábɔ nyémēn miǹlǎg bikie, nyé nâ: “Ǹtondôbə a kɔ́bɔ̄ nâ, ai é byə́m bí, mǐ nə dzǎm mǎn tindǐ Araméan bə́sə təge líg tɔ ḿbɔ̄g.” 12Bəprofɛ́d bə́sə̄ bə́ ngakúlu dzam də́dā nálā bɔ́ nâ: “Bɛ́də́g á Ramoth yǎ Galaad, wayi dɔ; Ǹtondôbə a yi nyé və̄ á mɔ́ mə́ ńkúkúmá.”